b'\n_START_ARTICLE_\n\xc4\x8cistilna ustna\xc4\x8da\n_START_SECTION_\nOpis\n_START_PARAGRAPH_\n\xc4\x8cistilne ustna\xc4\x8de so ribe toplih voda. Raz\xc5\xa1irjene so po koralnih grebenih Indijskega in Tihega oceana, pa tudi po morjih jugovzhodne Azije in v Rde\xc4\x8dem morju. Glavna hrana te ribje vrste so odmrli delci ko\xc5\xbee ve\xc4\x8djih rib, s katerimi \xc5\xbeivi v so\xc5\xbeitju, poleg tega pa se prehranjuje tudi s ko\xc5\xbenimi paraziti, ki jih smuka s ko\xc5\xbee svojih gostiteljev._NEWLINE_\xc4\x8cistilne ustna\xc4\x8de se zadr\xc5\xbeujejo na majhnih podro\xc4\x8djih, kamor velike ribe prihajajo na\xc2\xa0\xc2\xbb\xc4\x8di\xc5\xa1\xc4\x8denje\xc2\xab\xc2\xa0in same poi\xc5\xa1\xc4\x8dejo \xc4\x8distilne ustna\xc4\x8de, ki jih prepoznajo po zna\xc4\x8dilni obarvanosti telesa._NEWLINE_Vse \xc4\x8distilne ustna\xc4\x8de za\xc4\x8dnejo svoje \xc5\xbeivljenje kot samice, kasneje pa se izoblikujejo skupine od 6 do 8 odraslih rib, od katerih ena postane samec. Po smrti samca najmo\xc4\x8dnej\xc5\xa1a od samic spremeni spol in postane samec.'